Page:King Alfred's West-Saxon Version of Gregory's Pastoral Care (2).djvu/410

Hatton MS.] mid ðæm gesinscipe, ða sint to manienne ðæt hie swa micle ryhtlecor ða hefonlican bebodo healden swa hie orsorgran bioð ðisses middangeardes ymbhogena, forðæm hie nan gespann ðæs flæsclican gesinscipes ne gebiegeð on ðisse worulde, ne se aliefeda gesinscipe hi ne gehefegað. Ðonne is him micel ðearf ðætte sio unliefde byrðen ðissa eorðlicena sorga hi ne geðrysce, ðætte hie swa micle gearran finde se ytemesta dæg, ðonne he cume, swa hi her æmtegran bioð; & ðonne hie geæmetgade bioð ðæt hie magon bet don ðonne oðre menn, & hit swaðeah agiemeleasiað, ðæt hie ðonne ðurh ðæt ne geearnigen wyrse wite ðonne oðre menn. Ac hi scoldon awegadrifan ðisses middangeardes of his hieremonna mode ða ðe bioð aweaxene of ðæm gesinscipe; he cwæð: Ðis ic cweðe for eowerre ðearfe, ðylæs ic eow mid ænige grine gefoo. Ic eow secgge hwæt eow arwyrðlicost is to beganne, & hu ge fullecost magon Gode ðiowian ðæt eow læst ðinga mierð. Forðæm of ðæm gesinscipe weaxað eorðlice ymbhogan & sorga, forðæm se æðela ðioda lareow his hieremen to betran life spon, ðylæs hi mid eorðlicre sorge wurden gebundne; forðæm, ðonne se Godes ðiow on ðæt gemearr ðære woruldsorga befehð, ðeah (h)e ðonne hæbbe beflogen ðone gesinscipe, ðonne næfð he nó beflogen ða byrðenne. Eac sint to manienne ða Godes ðiowes ðæt hie ne wenen ðæt hie butan [ðæm] demme stranges domes hi gemengan mægen wið ða æmtegan wifmen, ða Paulus ðæt yfel ðære forlegnesse swa manegum awiergdum leahtrum loh. He gecyðde hwelc sio scyld bið, ða he cwæð: Nawðer ne ða wohhæmendan, ne ða ðe diofulgieldum ðiowiað, ne ða unfæsðradan, ðe ne magon hira unryhthæmdes geswican, ne ða ðiofas, ne ða gietseras, ne ða druncenwillnan, ne ða wiergendan, ne ða reaferas Godes rice ne gesittað. & eft he cwæð: Ðæm wohhæmerum demeð Dryhten. Forðæm hi sint to manigenne, gif hie ða halwendan forhæfdnesse gehabben ne mægen, & ða scuras ðære costu[n]ga adreogan ne mægen, ðæt hie wilnigen ðære hyðe ðæs gesinscipes; forðæm hit is awriten ðæt hit sie betere ðæt mon gehiewige ðonne he birne, forðæm butan synne he mæg gehiwian, gif he hit ær ne forhét. Ac se ðe mare god gehet ðonne h[e] ær dyde, he gedeð mid ðæm ðæt læsse gód unaliefed